ปตท.สผ.ซื้อกิจการก๊าซยักษ์อังกฤษ
บริษัท ปตท.สำรวจและผลิตปิโตรเลียม หรือ ปตท.สผ. สร้างความสั่นสะเทือนวงการเศรษฐกิจไทย
22 ก.ค. 2555

บริษัท ปตท.สำรวจและผลิตปิโตรเลียม หรือ ปตท.สผ. สร้างความสั่นสะเทือนวงการเศรษฐกิจไทย 
เมื่อประกาศเพิ่มทุนประมาณ 1 แสนล้านบาท เพื่อเตรียมไว้ขยายกิจการลงทุนในภูมิภาคต่างๆ ทั่วโลก ที่คาดว่าจะส่งผลต่อราคาหุ้น ปตท.สผ.ให้ลดลงในสัปดาห์หน้า เพราะจำนวนหุ้นที่เพิ่มขึ้น
การประกาศเพิ่มทุนนี้ เกิดขึ้นภายหลังมีแนวโน้มว่าบริษัทจะชนะการเสนอรับซื้อหุ้นบริษัท โคฟ เอนเนอร์ยี บริษัทจดทะเบียนในตลาดหลักทรัพย์อังกฤษ ที่มีแหล่งก๊าซในประเทศโมซัมบิก แอฟริกา เมื่อบริษัท รอยัล ดัตช์ เชลล์ บริษัทเนเธอร์แลนด์ประกาศถอนตัว หลังเสนอรับซื้อแข่งกันมานานนับ 5 เดือน
ทั้งนี้ ปตท.สผ.รับซื้อในราคาที่สูงกว่า คือ หุ้นละ 240 เพนซ์ ขณะที่เชลล์รับซื้อที่เพียงหุ้นละ 220 เพนซ์
อย่างไรก็ตาม กำหนดการรับซื้อจะต่อเนื่องไปถึงวันที่ 25 ก.ค.นี้ โดย ปตท.สผ.คาดว่าสิ้นเดือนจึงจะทราบผลได้อย่างแน่นอนโดยระหว่างนี้บริษัทอื่นอาจมีสิทธิเข้ายื่นประมูลได้อีก
ขณะที่บริษัท โคฟฯ ได้เร่งให้ผู้ถือหุ้นตอบรับการเสนอซื้อของ ปตท.สผ.โดยเร็ว
แบงก์กำไรดีตามคาด
กลุ่มธนาคารพาณิชย์ กลุ่มบริษัทจดทะเบียนแรกที่ประกาศผลกำไรออกมาดีกว่าที่ค่าเฉลี่ยนักวิเคราะห์จากผลสำรวจของบลูมเบิร์ก ที่คาดไว้ว่ากลุ่มธนาคารจะมีกำไรไตรมาส 2 เติบโตเพียงกว่า 22%
กลุ่มธนาคารพาณิชย์ทั้งระบบมีกำไรรวมกันไตรมาส 2 ปีนี้ที่ 6.5 หมื่นล้านบาท เพิ่มขึ้น 24% จากช่วงเดียวกันของปีก่อน ตามภาวะเศรษฐกิจที่ฟื้นตัว ส่งผลดีต่อการปล่อยสินเชื่อ
ยืดส่งมอบรถคันแรก 6 เดือน
ทนุศักดิ์ เล็กอุทัย รมช.คลัง กล่าวว่า คลังได้เร่งนำเรื่องขยายเวลาโครงการรถยนต์คันแรกให้คณะรัฐมนตรี (ครม.) พิจารณาตามที่กรมสรรพสามิตเสนอให้ขยายเวลาการรับรถออกไป 6 เดือน หรือต้องรับรถก่อนสิ้นเดือน มิ.ย. 2556 เพื่อให้ผู้ซื้อรถได้รับประโยชน์มาก เพราะที่ผ่านมามีปัญหารับรถไม่ทันจากเหตุการณ์น้ำท่วม ทำให้ผู้ประกอบการรถยนต์ผลิตไม่ได้เข้าร่วม แต่จะให้คงเงื่อนไขว่าต้องซื้อรถภายในสิ้นปีนี้ และเงื่อนไขอื่นๆ ตามเดิม โดยขณะนี้ทางกรมสรรพสามิตอยู่ระหว่างจัดทำรายละเอียดให้รัดกุม 
ประชานิยมพ่นพิษต้องเพิ่มทุน ธกส.
รายงานยอดสินเชื่อของธนาคารเฉพาะกิจของรัฐในรอบ 6 เดือนที่ผ่านมา ขยายตัวสูงเกินคาด โดยธนาคารเพื่อการเกษตรและสหกรณ์การเกษตร (ธ.ก.ส.) มีสินเชื่อเพิ่ม 1.23 แสนล้านบาท ธนาคารออมสินมีสินเชื่อเพิ่มขึ้น 1.3 แสนล้านบาท เนื่องจากปล่อยกู้สนองนโยบายของรัฐบาล เพราะสินเชื่อเฉพาะโครงการรับจำนำข้าวเปลือกนาปรังในฤดูกาลผลิต 2555 ก็ใช้เงินร่วม 1.6 แสนล้านบาท และยังมีสินเชื่ออ้อยและน้ำตาลทรายอีก ภาวะดังกล่าวทำให้มีรายงานข่าวว่า กระทรวงการคลังจะเสนอขอเพิ่มทุนให้ ธ.ก.ส. 1 หมื่นล้านบาท 
ดอกเบี้ยบ้านจ่อขึ้น 0.25%
ชาติชาย พยุหนาวีชัย เลขาธิการสมาคมสินเชื่อที่อยู่อาศัย กล่าวว่า มีความเป็นไปได้ที่ตลาดสินเชื่อที่อยู่อาศัยจะมีการปรับขึ้นดอกเบี้ยในไตรมาส 4 ของปีนี้ แม้ว่าอัตราดอกเบี้ยนโยบายจะทรงตัวที่ 3% เนื่องจากการแข่งขันเงินฝากในระบบรุนแรงขึ้น ทำให้ต้นทุนดอกเบี้ยปรับตัวสูงขึ้น เห็นได้จากแคมเปญเงินฝากในระบบเพิ่มขึ้นจาก 3.2% เป็น 3.61%
ธอส.ขอ 2 หมื่นล้านให้กู้บ้านดอกต่ำ 3%
วิรุฬ เตชะไพบูลย์ รมช.คลัง กล่าวว่า เร็วๆ นี้กระทรวงการคลังเตรียมเสนอ ครม.พิจารณาอนุมัติขอเพิ่มวงเงินกู้ดอกเบี้ยต่ำจากธนาคารแห่งประเทศไทย 1.4 หมื่นล้านบาท ให้กับธนาคารอาคารสงเคราะห์ (ธอส.) นำไปปล่อยกู้ให้ผู้ประสบภัยน้ำท่วม และเมื่อรวมกับเงินที่ ธอส.จะให้กู้เองอีก 6,000 ล้านบาท จะทำให้มีวงเงินรวม 2 หมื่นล้านบาท เพื่อจะได้นำไปปล่อยกู้ให้ประชาชนดอกเบี้ยคงที่ 3% นาน 5 ปีต่อไป